Η έκθεση της Διεύθυνσης Εγκληματολογικών Ερευνών της αστυνομίας για το ηχητικό ντοκουμέντο το οποίο κατατέθηκε στην εξεταστική επιτροπή αναφορικά με τις 23 επίμαχες προσλήψεις στο ΚΕΕΛΠΝΟ, διαπιστώνει ότι ο Θ. Παπαδημητρίου, τότε πρόεδρος του Οργανισμού, πράγματι είπε σε τηλεφωνικές συνομιλίες όσα έχουν απομαγνητοφωνηθεί και δημοσιευτεί στις εφημερίδες.

Αυτό αναφέρει δημοσίευμα της «Εφημερίδας των Συντακτών», διαπιστώνοντας, ότι με αυτόν τον τρόπο, το βασικό επικοινωνιακό τρικ του Α. Γεωργιάδη έπεσε στο κενό, μαζί με την προσπάθειά του να κάνει ξανά το άσπρο μαύρο.

Στην εισηγητική του τοποθέτηση ο Α. Γεωργιάδης διερωτήθηκε αν η Εξεταστική έχει λάβει το αποτέλεσμα της πραγματογνωμοσύνης που διέταξε η Εισαγγελία για το ηχητικό ντοκουμέντο.

«Μου έφεραν την πραγματογνωμοσύνη σε φάκελο ανώνυμα στο γραφείο... Με ημερομηνία 20 Νοεμβρίου 2017. Θα το καταθέσω τώρα, κύριε πρόεδρε. Και λέει το ιστορικό ότι η Εισαγγελία τούς έστειλε το ηχητικό για να αποφανθεί ο εμπειρογνώμονας περί τίνος πρόκειται».

Η εφημερίδα σημειώνει ότι ο Αδωνις Γεωργιάδης επικαλείται την έκθεση που αναφέρεται σε σημεία ασυνέχειας λόγου και απόκρυψης λέξεων, καταλήγοντας «σε αυτό το υποτιθέμενο ηχητικό ντοκουμέντο, το οποίο, όπως καταλαβαίνετε, είναι πλαστογραφημένο, αφού έχει σε δεκαεννέα σημεία βάσει πραγματογνωμοσύνης συρραφή. Εγώ ισχυρίζομαι ότι αυτή την πλαστογραφία την έχει διαπράξει ο κ. Πολάκης σε συνεργασία με τον κ. Γιαννακουλόπουλο».

Ωστόσο, σύμφωνα με το δημοσίευμα, η έκθεση πουθενά δεν διαπιστώνει «πλαστογραφημένες» συνομιλίες αλλά 4 κανονικές συνομιλίες, ούτε όμως και συρραφή.

Ειδικότερα, η έκθεση ξεκαθαρίζει ότι: «Από την υπηρεσία μας ζητήθηκε η εξέταση του ως άνω δίσκου και η ταυτοποίηση του ομιλούντος φυσικού προσώπου». Αυτό και μόνο ήταν το αίτημα της Εισαγγελίας και όχι γενικά να διαπιστωθεί «περί τίνος πρόκειται».

Η έκθεση αποσαφηνίζει ότι στις συνομιλίες το πρόσωπο, ο κύριος «ομιλητής» που ακούγεται, είναι ο πρώην διευθυντής του ΚΕΕΛΠΝΟ.

Τα άλλα πρόσωπα που συνομιλούν ακούγονται ελάχιστα και δεν προκύπτει ασφαλές συμπέρασμα για το ποιοι είναι.

«Το δείγμα κρίνεται ποσοτικά επαρκές και κατάλληλο», διαπιστώνει η ΕΛ.ΑΣ., «και δεν αμφισβητείται η φωνή του βασικού ομιλητή Θ. Παπαδημητρίου».

‘Οσο για τον ισχυρισμό του Αδ. Γεωργιάδη περί ασυνέχειας λόγου και απόκρυψης λέξεων, η έκθεση πουθενά δεν αναφέρει ότι αυτό έγινε εκ των υστέρων στη μεταφόρτωση και όχι από τον ίδιο τον καταγράφοντα τις αρχικές συνομιλίες.